סמליל החברה הראשון, משמש כסמל נוסף החל מ-2019
לוגו החברה עד ליוני 2019
**פיצה האט** (באנגלית: **Pizza Hut**) היא רשת מסעדות אמריקאית וזכיינית בינלאומית, שבסיסה באדיסון שבטקסס, ארצות הברית, המתמחה בהכנת פיצה בסגנון אמריקאי. נכון לדצמבר 2019, הרשת כוללת 18,703 מסעדות ברחבי העולם, והיא רשת הפיצה הגדולה בעולם מבחינת מספר המיקומים. הרשת היא חברת בת של תאגיד Yum! Brands (אנ'), המתפעל בין היתר גם את רשתות המזון KFC וטאקו בל.

היסטוריה
--------

פיצה האט הוקמה ב-1958 בוויצ'יטה שבקנזס, על ידי האחים דן ופרנק קרני. כעבור חצי שנה הם פתחו סניף שני ותוך שנה היו להם שש מסעדות פיצה האט. האחים החלו במתן זכיינות בשנת 1959. המבנה האייקוני של סניפי פיצה האט עם הגג האדום תוכנן בשנת 1963 על ידי אדריכל ג'ורג 'לינדסטרום ויושם החל משנת 1969. ב-1971 הרשת נהפכה לרשת הפיצה הגדולה בעולם עם אלף סניפים ברחבי תבל. ב-1972, החברה הונפקה בבורסת ניו יורק וב-1977 המכירות הגיעו ל-436 מיליון דולר ב-3,400 סניפים.

בשנת 1977 נרכשה החברה על ידי ענקית-המזון "פפסיקו" תמורת 300 מיליון דולר. כחלק מ"פפסיקו", שיתפה פיצה האט פעולה עם חברת המשקאות הקלים "פפסי קולה" ועם חברת החטיפים "פריטו ליי", שתיהן בבעלות "פפסיקו".

באוקטובר 1997 פיצה האט (לצד KFC וטאקו בל) הופרדה מקבוצת פפסיקו, וכל שלוש רשתות המסעדות הפכו לחלק מחברה חדשה בשם "טרייקון גלובאל רסטורנטס" (Tricon Global Restaurants). באותה עת הפעילה רשת פיצה האט 12,800 מסעדות ברחבי העולם, אך חוותה האטה בעסקיה וסגרה מאות סניפים. בנוסף הרחיבה את התפריט וכללה בו פסטות.

בשנת 1998 תבעה פיצה האט את המתחרה שלה פאפא ג'ונס פיצה על פרסום אגרסבי ומטעה, בו השמיצה את איכות הפיצה שלה. באותה עת החזיק פרנק קרני, מייסד פיצה האט, במספר זיכיונות לסניפי פאפא ג'ונס.

ב-16 במאי 2002 שינתה חברת האם "טרייקון גלובאל רסטורנטס" את שמה ל-Yum! Brands.

בשנת 2005 החלה הרשת למכור את מוצרי הפסטה שלה תחת המותג "פסטה האט". באוקטובר 2008 הודיעה הרשת על שינוי שמה ל"פסטה האט", אך ההכרזה הייתה רק תרגיל שיווקי וניסיון לקדם את מוצרי הפסטה שלה.

ביולי 2020, בעקבות מגפת הקורונה, הזכיינית הגדולה ביותר של הרשת, חברת NCF המפעליה 1,227 סניפים בארצות הברית, הגישה בקשה לצ'פטר 11 בבית המשפט בטקסס.

סניפים ברחבי העולם
------------------

הסניף הראשון של פיצה האט בוויצ'יטה, קנזס
כדור גלידה שנמכר במסעדות פיצה האט
סניף פיצה האט בהונג קונג
ב-1958 הוקם הסניף הראשון של פיצה האט מחוץ לארצות הברית, בקנדה. תוך זמן קצר יחסית, נפתחו סניפים רבים נוספים של פיצה האט מחוץ לארצות הברית: במקסיקו, בדרום אמריקה, באוסטרליה, באירופה, במזרח הרחוק ובאפריקה. ב-1986 החלה לפעול גם בברית המועצות.
נכון לשנת 2019 פיצה האט מתפעלת סניפים ביותר ממאה מדינות וטריטוריות ברחבי העולם.

סניפי פיצה האט השונים מגישים מנות משתנות בהתאם למיקומם, לתרבות ולהעדפות של התושבים המקומיים. כך למשל, במדינות המאוכלסות בעיקר על ידי מוסלמים (כגון בנגלדש או מלזיה) מוגשות המנות בהתאם לחוקי החלאל. בסניפים שבאוסטרליה וניו זילנד, בניגוד לרוב הסניפים בעולם, ההזמנות נעשות ברובן הגדול במשלוחים או כ"טייק אוויי" (Take-Away) בשלושה סניפים מרכזיים, בבריזביין ובסידני באוסטרליה, ובאוקלנד בניו זילנד. סניף הרשת שהוקם בתאילנד עם הזמן התפצל לחברה עצמאית פיצה קומפני.

בשנת 1996 תקפו לאומנים הודים סניפים של הרשת, במחאה על כניסת "תרבות המערב" להודו.

פעילות בישראל
-------------

באפריל 1990 קיבלה חברת "כלל ליסינג", מקבוצת כלל (ישראל), זיכיון להקמת הרשת בישראל. הסניף הראשון בישראל נפתח ב-11 באוקטובר 1990 בדיזנגוף סנטר בתל אביב. במקביל ניהלה כלל גם משא ומתן עם חברת האם פפסיקו לייצור ושיווק פפסי בישראל, אך בזיכיון זכתה לבסוף חברת טמפו משקאות.

בשנת 1996 הפעילה הרשת כבר 16 סניפים בישראל, ו-5 סניפי רשת קנטאקי פרייד צ'יקן, שגם נכללה בהסכם הזיכיון. באותה שנה רכש איש העסקים שלמה דהוקי את הזיכיון מקבוצת כלל תמורת 12 מיליון דולר. בסוף שנת 1997 החליטה הרשת בישראל למכור במסעדות את משקאות חברת קוקה קולה, אף על פי שחברת האם של הרשת היא פפסיקו.

בשנת 2000 רכשה חברת דור אלון אנרגיה 20% ממניות חברת פיצה האט ישראל, תמורת 3.2 מיליון דולר. באותה עת הפעילה הרשת 45 סניפי פיצה האט ו-8 סניפי KFC בישראל. אולם שנה אחר כך נכנסה הרשת לקשיי נזילות, וקבוצת דור אלון החלה במשא ומתן לרכישת מלוא הבעלות ברשת.

במרץ 2002 עברה הבעלות לדור אלון תמורת 350 אלף דולר ונטילת ערבויות לחובות בסך 36 מיליון שקל. תוך שנה נסגרו כמחצית מסניפי הרשת, ונעשה ניסיון להקים סניפים בתוך המרכולים של רשת "קו אופ הריבוע הכחול" שהייתה בבעלות משותפת כחלק מקבוצת אלון רבוע כחול ישראל.

באוגוסט 2003 רכשו אנשי העסקים אבי ורטהיים, גיל ורגון ומנכ"ל הרשת אודי שמאי 80% ממניות פיצה האט ישראל. החברה החלה להתמקד בעיקר במשלוחים והפעילה רק 25 סניפים. באותה עת הפעילה הרשת גם 8 סניפים של רשת KFC, אך הם נסגרו לאחר מספר שנים.

בתחילת 2014 עובדי פיצה האט (ודומינו'ס פיצה) התאגדו והקימו ועד עובדים, לאחר שהצטרפו למעלה משליש מהעובדים ליוזמת ההתאגדות.

במאי 2017, נקלעה החברה בישראל למשבר, והחברה העולמית איימה לבטל לה את הזיכיון, בעקבות פוסט שפרסמה בפייסבוק שבו לעגה לאסיר העולם, מרואן ברגותי שהיה אז בשביתת רעב. הפוסט הוסר תוך זמן קצר אחר כך. אחר כך פיטרה הרשת את הפרסומאי שהעלה את הפוסט.

נכון לספטמבר 2020 לרשת 92 סניפים בישראל, מקרית שמונה ועד אילת.

מוצרים
------

פיצה האט מייצרת מגוון של מוצרי מזון, מלבד פיצות. המנה המוכרת ביותר של החברה היא "פיצה פאן", שבדרך כלל זמינה בארבעה גדלים שונים: פיצה אישית, קטנה (זמינה בחלק קטן יותר של הסניפים), בינונית או גדולה. "פיצה פאן" נחשבת לייחודית היות שהבצק שלה עבה יותר מרוב הפיצות המסחריות.

בנוסף לפיצות, פיצה האט מגישה גם מקלות גריסיני, טבעות בצל, כנפי עוף, לחם שום, פסטות למיניהן ועוד.

ארגוני נהגים
------------

בסוף 2004 החלו נהגי המשלוחים של פיצה האט בארצות הברית להתארגן כנגד החברה. נהגים אלו טענו כי תנאי העבודה שלהם גרועים, מכיוון שנהג ממוצע בפיצה האט מקבל 50 סנט למשלוח, בעוד פיצה האט מחייבים את הלקוח לשלם דולר ו-50 סנט דמי משלוח לכל משלוח. שכר העבודה של נהגים אלו נמוך בהשוואה לממוצע הלאומי בארצות הברית לנהג משלוחים, שהוא כדולר ו-25 סנט למשלוח. ארגונים כאלה כוללים את "הארגון הלאומי לשירות העובדים" (SEIU - Service Employees International Union) ו"ארגון נהגי משלוחי הפיצות" (APDD - Association of Pizza Delivery Drivers). בנוסף לטענותיהם על המשכורת הנמוכה, הנהגים מתלוננים גם על סכנות בטיחות בעבודתם.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **פיצה האט** |

* אתר האינטרנט הרשמי של פיצה האט ישראל
* פיצה האט, ברשת החברתית פייסבוק

* פיצה האט, ברשת החברתית אקס (טוויטר)

* פיצה האט, ברשת החברתית אינסטגרם

* פיצה האט, ברשת החברתית LinkedIn
* מקור השם פיצה האט
* מיכל רז-חיימוביץ', ‏"כל מי שמכין פיצה, ואמרו לו שטעים, פותח פיצרייה; הרוב מפסידים", באתר גלובס, 14 בנובמבר 2017

הערות שוליים
------------

1. ↑  אתר למנויים בלבד ניו יורק טיימס, בגיל 19 לווה 600 דולר לפתוח עסק: מת מייסד אימפריית פיצה האט, באתר TheMarker‏, 6 בדצמבר 2020
2. 1 2  תמר גיא, ברית המועצות אחרי הקולה גם פיצה אמריקנית, מעריב, 18 בנובמבר 1986
3. ↑  פפסיקו מקימה חברת מסעדות עצמאית, באתר גלובס, 2 בפברואר 1997
4. ↑  יעקב שרגל, ניו יורק, ‏פיצה האט: 700 מסעדות ייסגרו; כמה מאות - לזכיינים, באתר גלובס, 14 בדצמבר 1997
5. ↑  פיצה-האט תמכור ארוחות פסטה לבית, באתר גלובס, 7 בספטמבר 1997
6. ↑  פפה ג'ון נגד פיצה האט, באתר גלובס, 2 בדצמבר 1998
7. ↑  אקונומיסט, נא להכיר: האמא של פיצה האט, באתר הארץ, 6 בספטמבר 2005  
ורד שרון-ריבלין, ‏טאקו האט צ'יקן, באתר גלובס, 18 בנובמבר 2003
8. ↑  מעיין כהן, ‏פיצה האט יוצאת בקמפיין ל"פסטה האט", באתר גלובס, 5 ביולי 2005  
פיצה האט משיקה סדרת מוצרי פסטה, באתר הארץ, 5 ביולי 2005
9. ↑  רוני ליפשיץ, "פיצה האט" העולמית תהפוך ל"פסטה האט", באתר ynet, 11 באוקטובר 2008
10. ↑  רועי ברק, ‏הזכיינית הגדולה ביותר של פאסט פוד בארה"ב הגישה בקשת פשיטת רגל, באתר גלובס, 1 ביולי 2020
11. ↑  Pizza Hut - America's Favorite Pizza
12. ↑  לאומנים הודים מחבלים בסניפי פיצה האט וקנטקי פרייד צ'יקן, באתר גלובס, 5 בנובמבר 1996
13. ↑  גבי בשן, נחתמה העיסקה בין פיצה האט לכלל ליסינג, חדשות, 18 באפריל 1990
14. ↑  מיכל הולצמן, כלל ליסינג תשקיע 2.5 מיליון דולר ב־5 מסעדות פיצה האט, מעריב, 24 באוקטובר 1990
15. ↑  מיכל הולצמן, רשת פיצה האט בישראל מנהלת שיחות לקבלת זיכיון הייצוג של פפםי קולה בארץ, מעריב, 8 במאי 1990
16. ↑  שי שלו, ‏טמפו מקריבה את הרווח כדי להטמיע את פפסי בשוק המקומי, באתר גלובס, 24 בנובמבר 1999
17. ↑  זהבה דברת, ‏5 סניפי פיצה האט וקנטאקי פרייד צ'יקן ייפתחו בינואר, באתר גלובס, 24 בדצמבר 1996
18. ↑  זהבה דברת, ‏הרה ארגון בפיצה האט לא צפוי להשפיע על הרשת בישראל, באתר גלובס, 14 בדצמבר 1997
19. ↑  מאת זהבה דברת, ‏תקדים עולמי: פיצה האט תמכור קוקה קולה בארץ, באתר גלובס, 25 בדצמבר 1997
20. ↑  מאת אבי גנאור, ‏דירקטוריון דור אנרגיה אישר רכישת 20% ממניות פיצה האט, באתר גלובס, 21 באוגוסט 2000
21. ↑  ניר גולדברג וצביקה פז, ‏אחרי דומינו'ס פיצה: גם פיצה האט נקלעה לקשיי נזילות, באתר גלובס, 21 במאי 2001  
 רותם שטרקמן, אנה אלייניקוב, פיצה האט - מכלל לגלברד דרך דהוקי ודור אנרגיה, באתר הארץ, 14 ביוני 2001
22. ↑  ורד שרון-ריבלין, ‏אלון אנרגיה במו"מ מתקדם לרכישת מלוא הבעלות על פיצה האט מידי שלמה דהוקי, באתר גלובס, 27 במרץ 2001
23. ↑  אמיר הלמר, דור אנרגיה רוכשת הבעלות בפיצה האט: תשלם לדהוקי כ-350 אלף דולר, באתר TheMarker‏, 24 במרץ 2002  
שמואל דקלו, ‏פיצה האט: קבוצת דהוקי מבקשת לקיים במב"י עם דור אנרגיה על השליטה ברשת, באתר גלובס, 12 במרץ 2002
24. ↑  הארץ, דור אנרגיה תסגור 15 סניפים מפסידים ברשת פיצה האט, באתר TheMarker‏, 14 במאי 2002
25. ↑  ורד שרון-ריבלין, ‏סניפי פיצה האט ישתלבו מעתה רק בריבוע הכחול ובדור אלון, באתר גלובס, 5 במאי 2003
26. ↑  סיון קלינגבייל, "להשתנות - או לפשוט את הרגל", באתר TheMarker‏, 2 במאי 2005  
סיון קלינגבייל, פיצה האט סוגרת סניפים ופותחת חדשים כדי לשפר תנאי שכירות ומיקומים, באתר TheMarker‏, 2 בינואר 2006
27. ↑  הארץ, פיצה האט ו-KFC ינוהלו יחד, באתר TheMarker‏, 6 בפברואר 2005  
 ורד שרון-ריבלין, ‏דודי ויסמן החליט להכניס שותף מנהל לפיצה האט, באתר גלובס, 16 בפברואר 2004
28. ↑  אתר למנויים בלבד חיים ביאור, מהלך משמעותי בענף המזון המהיר: עובדי פיצה האט ודומינו'ס פיצה הקימו ועד, באתר TheMarker‏, 2 באפריל 2014  
שי ניב, ‏מתאגדים: גם עובדי פיצה האט ודומינו'ס הקימו ועדים, באתר גלובס, 2 באפריל 2014
29. ↑  מיכל רז-חיימוביץ', ‏"כל מי שמכין פיצה, ואמרו לו שטעים, פותח פיצרייה; הרוב מפסידים", באתר גלובס, 14 בנובמבר 2017
30. ↑  מירב קריסטל, קריאה לחרם על "פיצה האט" בעקבות פוסט שלעג לברגותי, באתר ynet, 10 במאי 2017
31. ↑  עודד ירון, בעקבות איומי חרם: פיצה האט ישראל הסירה פרסומת מפייסבוק, באתר הארץ, 10 במאי 2017
32. ↑  משה בנימין, פרשת פיצה האט: הפרסומאי ארז רובינשטיין ישלם במשרתו, באתר אייס, 10 במאי 2017
33. ↑  פיצה האט, סניפי פיצה האט בישראל
34. ↑
35. ↑

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16753909j (data)
* LCCN: nb2011009933
* NLA: 35435104
* VIAF: 131865923
* WorldCat (עם VIAF): 131865923

 |